Ek stap ’n draai om die skooltjie in die ruim agterwerf van die Zomerlust Gastehuis en vinnig besef ek hoe van die pragtige geboue in hul oorspronklike vorm behoue gebly het.
By nadere ondersoek is dit duidelik (sou ek bevind) dat dit die bes bewaarde plek in Suid-Afrika sou wees waar hierdie merkwaardige man sy voetspore gelaat het.
Die motivering vir die gedagte van die behoud van Eugène Marais se nalatenskap is aan die een kant hierdie unieke perseel en aan die ander kant die visie van ’n Marais navorser.
Die gedagte kom al ’n lang pad (sedert 2009). Hierdie sinergie het stadig maar seker gestalte aangeneem en staan tans bekend as Die Eugène Marais Stigting.
Vandag is die stigting veel meer as ’n perseel en ’n navorser. Dit het na jare se konsultasie en oorweging formeel tot stand gekom met Dr Niël du Toit as voorsitter.
Die aanvanklike gedagte van ’n terrein wat bloot Marais se nalatenskap moes bewaar het mettertyd ’n meer omvattende en gestruktureerde dimensie aangeneem.
Die uiteindelike doelwit van die stigting is om nou die terrein in te rig as ’n sentrum waar Marais se nalatenskap ten volle gehuisves en uitgebou kan word.
Daar is reeds ’n ooreenkoms aangegaan met Die Erfennisstigting met die oog op die verklaring van die terrein as ’n erfenisterrein.
Die Paarlse argitek Maryna Pretorius en die Paarlse bouers, JJ Dempers, werk aan die beplanning van die geskiedkundige geboue om ’n inkomste genererende entiteit te wees, akkommodasie vir skrywers te bied asook die inrigting van kantoor- en uitstallingsruimtes.
Ek was bevoorreg om onlangs ’n Coert Steynberg-borsbeeld van Marais aan die HJS vir tydelike gebruik te oorhandig met die opening van die nuwe HJS Museum Paarl.
Die gedagte is dat die perseel op die huidige Zomerlust Gastehuis-terrein uiteindelik sal bekend staan as die Eugène Marais Kampus met verwysing na die navorsing en interaksie wat die stigting daar sal stimuleer.
Die stigting se eerste elektroniese tydskrif, die Termiet, het ook onlangs die lig gesien. Dit sal gratis as ’n kwartaalblad aan intekenaars gestuur word. Ek werk tans aan ons teenwoordigheid op meer sosiale mediakanale.
Die Boland het ’n unieke geleentheid om deel te neem aan die uitbreiding en opbou van ’n besondere fasiliteit wat hom besig hou met die voortbou van ons kulturele geskiedenis.